
Okresný súd Prešov 34Csp/11/2024 8124200843 16. 10. 2024 JUDr. Peter Uhrinovský, PhD. ECLI:SK:OSPO:2024:8124200843.2
DOPĹŇACÍ ROZSUDOK V MENE SLOVENSKEJ REPUBLIKY Okresný súd Prešov sudcom JUDr. Petrom Uhrinovským, PhD. v právnej veci žalobcu Všeobecná úverová banka, a.s.; skrátený názov: VÚB, a.s., so sídlom Mlynské Nivy 1, 829 90 Bratislava, IČO: 31 320 155, zast. Advokátska kancelária Gallo, s. r. o., so sídlom Jilemnického 30, 036 01 Martin, IČO: 36 715 352, proti žalovanému A. B., nar. XX.XX.XXXX, bytom C. XXXXX/XX, XXX XX D., zast. WEBBER LEGAL, s.r.o., advokátska kancelária, so sídlom Duchnovičovo námestie 1, 080 01 Prešov, IČO: 50 680 552, o zaplatenie 8.381,63 EUR s príslušenstvom, takto rozhodol: Dopĺňa výrok rozsudku Okresného súdu Prešov č. k. 34Csp/11/2024 - 98 zo dňa 15. októbra 2024 o výrok č. III. v znení: „V prevyšujúcej časti sa žaloba zamieta.“ odôvodnenie: 1. Rozsudkom č. k. 34Csp/11/2024 - 98 zo dňa 15. októbra 2024 (ďalej aj ako „Rozsudok“) súd rozhodol: (I.) Žalovaný je povinný zaplatiť žalobcovi sumu vo výške 1.976,96 EUR spolu s úrokom z omeškania vo výške 5 % ročne zo sumy 1.976,96 EUR od 29.3.2024 do zaplatenia; to všetko do 3 dní od právoplatnosti tohto rozsudku. (II.) Žalovanému priznáva nárok na náhradu trov konania voči žalobcovi v rozsahu 52 %, o výške ktorých bude rozhodnuté samostatným uznesením po právoplatnosti tohto rozsudku. 2. Podľa § 225 ods. 1 a 2 zákona č. 160/2015 Z. z. Civilný sporový poriadok v znení neskorších právnych predpisov (ďalej aj ako „CSP“) ak nerozhodol súd v rozsudku o niektorej časti predmetu konania alebo o predbežnej vykonateľnosti, môže strana do 15 dní od doručenia rozsudku navrhnúť jeho doplnenie. Súd môže rozsudok, ktorý nenadobudol právoplatnosť, doplniť aj bez návrhu. Doplnenie urobí súd dopĺňacím rozsudkom, na ktorý sa primerane použijú ustanovenia o rozsudku. Ak súd nevyhovie návrhu strany na doplnenie rozsudku, návrh zamietne. 3. V Rozsudku súd nerozhodol a celom predmete konania, nakoľko nerozhodol o zamietnutí žaloby v prevyšujúcej časti. V odôvodení Rozsudku (body 22. a 23.) pritom súd uviedol, že v prevyšujúcej časti uplatneného žalobného návrhu žalobu zamietol. 4. V nadväzností na vyššie uvedené skutočností a právne normy súd procesným postupom podľa 255 CSP rozhodol týmto dopĺňacím rozsudkom, tak ako je uvedené v jeho výrokovej časti. Poučenie:
Proti tomuto rozsudku možno podať odvolanie v lehote 15 dní odo dňa jeho doručenia na Okresnom súde Prešov. V odvolaní sa uvedie ktorému súdu je určené, kto ho robí, ktorej veci sa týka, čo sa ním sleduje a uvedie sa spisová značka. Ďalej sa uvedie proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Odvolanie musí byť podpísané a treba ho predložiť s potrebným počtom rovnopisov a s prílohami tak, aby sa jeden rovnopis s prílohami mohol založiť do súdneho spisu a aby každý ďalší subjekt dostal jeden rovnopis s prílohami. Ak sa nepredloží potrebný počet rovnopisov a príloh, súd vyhotoví kópie podania na trovy toho, kto podanie urobil. Rozsah v akom sa rozhodnutie napáda môže odvolateľ rozšíriť len do uplynutia lehoty na podanie odvolania. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

